དེ་ཡང་མཁན་ཆེན་བསོད་ནམས་བློ་གྲོས་ཀྱི་བཀའ་བབས་ཐུགས་སྲས་མཆོག་དམ་པ་གཡུང་དྲུང་ཉི་རྒྱལ་དེ་ཉིད་ཡིན་ཅིང༌།ཉིད་ཀྱིས་གསུངས་པའི་རང་སྐྱོན་འདོན་ཐབས་དང་ཉམས་རྟོགས་ཀྱི་མགུར་འདི་སྐད་དོ།རྗེ་དྲིན་ཆེན་མཉམ་མེད་ཆེན་པོ་དང༌།དབྱེ་རུ་མེད་པའི་བཀའ་དྲིན་ཅན།ཚེ་དབང་དངོས་བྱོན་གཡུང་ཚུལ་དང༌།སྟོང་རྒྱུང་མངོན་བྱོན་བསོད་བློ་དང༌།པད་འབྱུང་མངོན་སྣང་བསོད་ཡེ་གསུམ།དུས་ཀུན་སྤྱི་བོར་རྟག་ཏུ་བཞུགས།མཁྱེན་པའི་སྤྱན་གྱིས་ངང་ལ་གཟིགས།ངའི་བདེན་གཏམ་དགོངས་ནས་རྒྱབ་བརྟེན་མཛོད།རྫུན་སྨྲ་རེད་ན་མཐོལ་བཤགས་འབུལ།དཔང་པོ་བླ་མ་ཁྱེད་ཀྱིས་མཛོད།ང་ངེས་མེད་སྤྲང་འཁྱམས་མགོ་དཀར་བས།མགོ་དཀར་དུས་སྨྲ་བ་འཕྱིས་སོང་ཡང༌།དུས་མ་རན་གོང་གི་རྫུན་གཏམ་དེ།གཞན་དག་མགོ་སྐོར་བྱས་པ་ལ།ཉེས་མིག་ཡོད་དོ་ཆེ་མནོས་དོར།སྨྲ་བསམ་སེམས་ལ་ཤར་དུས་སྨྲ།ང་སྔོན་ཚེ་རྟག་གཟིགས་འོལ་གླིང་དུ།ལྷོ་ཤར་བདུད་འདུལ་སྔགས་གླིང་དེར།ཁྲོ་བོ་ཁྲག་འཐུང་རོལ་པ་ཡི།མངའ་བདག་དེ་ནས་ད་ལྟའི་བར།མངོན་གྱུར་སྐྱེ་བ་དགུ་ཙམ་ཤེས།རབ་རིབ་ཀྱི་འཁྲུལ་སྣང་མང་དུ་ཡོད།ཡོད་དེ་མགོ་དཀར་བས་མི་བཤད།དུས་ཀྱི་སྐབས་མཚམས་འདི་ཙམ་ལ།ཕར་བལྟས་ཚེ་ཀུན་ལ་ཡིད་རེ་ཆད།ཁྱཻད་བླ་མ་རྣམས་ལ་ཡིད་རེ་ཆད།བླ་མ་ལ་ཡིད་རེ་མི་ཆད་རྒྱུའི།ཕ་མེས་ཀྱི་རུས་གོག་དྲིན་རེ་ཙམ།བསླབ་གསུམ་གྱི་སྡོམ་པ་ངོ་སྲུང་ཙམ།རྒྱུད་གསུམ་གྱི་ཡོན་ཏན་ཟད་ཤེས་ཙམ།མི་མཁྱེན་པ་ལ་མཁྱེན་ལོ་བྱེད།བློ་ཕུག་ནོམ་པ་ཅན་ལ་གཏད།ཚེ་ཕྱི་མའི་འཁུར་པོ་ཡ་རེ་ང༌།སྡིག་འདྲེས་ཀྱི་མགོ་སྐོར་སྙིང་རེ་འདར།རང་གཞན་གྱི་གོ་ན་ཁ་ར་བརྡཡིན།ཁྱེད་སྒོམ་ཆེན་རྣམས་ཀྱང་ཡིད་རེ་ཆད།སྒོམ་ཆེན་ལ་ཡིད་རེ་མི་ཆད་རྒྱུའི།ཐེག་ཆེན་གྱི་བཀའ་རྒྱ་མང་པོ་བཤིགས།རང་སེམས་ཀྱི་རྩ་བ་མ་ཆོད་ཀྱང༌།ཟོག་ཟོལ་གྱི་རི་ཁྲོད་དབེན་གནས་བརྟེན།གཡེང་བས་མི་ཚེ་ནི་འགྲོ་བྱེད།རྒྱུན་ཁྱེར་གྱི་ཤུགས་འབྱུང་མི་རྟོགས་པར།ཐུན་སྒོམ་གྱི་སྡུག་བརྩིར་བཙོན་རྭ་འཛིན།གཉུག་མའི་རང་ས་མ་ཟིན་པར།ཞི་གནས་ཀྱི་རྩི་ལ་ཆགས་ཞན་བྱེད།རང་ཉིད་གར་འགྲོ་མི་ཤེས་པར།གཞན་ལ་ཟབ་ཁྲིད་འཆད་ལོ་བྱེད།ཤི་བའི་ད྄ུས་ལ་ཡ་རེ་ང༌།རང་གཞན་ཀུན་ལ་གོ་ན་ཁ་ད་ཡིན།ཁྱེད་མཁས་པ་རྣམས་ལ་ཡིད་རེ་ཆད།མཁས་པ་ལ་ཡིད་རེ་མི་ཆད་རྒྱུའི།རྒྱ་ཆེན་གྱི་ཐོས་བསམ་མི་སྦྱོང་པར།སྣ་རེ་ཤེས་དུས་མཁས་གཏམ་བྱེད།གཞུང་ལུགས་ཀྱི་དགོངས་པར་མི་བསྟན་པར།རང་འདོད་ཀྱི་སྣང་བ་ཅི་དགར་བྱེད།སྔོན་བྱོན་གྱི་ལུང་མཐུན་མི་བྱེད་པར།རྗེས་འཇུག་ལ་མགོ་སྐོར་ཅི་ཐུབ་བྱེད།བླུན་པོའི་གསེབ་ཏུ་མཁས་གཏམ་བྱེད།མཁས་མང་གི་ནང་དུ་ཡ་རེ་ང༌།སྨྲ་ལྕེ་ཐུང་བ་སྙིང་རེ་འདར།རང་གཞན་ཀུན་གོ་ན་ཁ་ད་ཡིན།ཁྱེད་དྲང་བཙུན་རྣམས་ལ་ཡིད་རེ་ཆད།བཙུན་པ་ལ་ཡིད་རེ་མི་ཆད་རྒྱུའི།རྩ་སྡོམ་ལ་གར་སོང་མི་རིག་པར།ཡན་ལག་སྣ་རེའི་མི་ངོ་སྲུང༌།སྡིག་བཅུ་བྲལ་མེད་མི་ཚོར་བར།གོས་དམར་གྱི་དཀོར་ཟས་ཅི་རག་བྱེད།རང་སེམས་དཔང་པོར་མི་བཞག་པར།གོ་མཐོང་གི་མི་ཁ་ཕོག་དོན་བྱེད།རྒྱུ་ནོར་གྱི་སྟེང་དུ་ཕྱིན་པའི་དུས།གྲི་མཚོན་གཉིས་ལ་ཉམས་མི་ང༌།མཛེས་མ་ཡི་རྩ་རུ་ཕྱིན་པའི་དུས།འཁོར་བའི་འདམ་རྫབ་ཡིད་མི་དྲན།གོས་དྲུག་གི་ཁ་དོག་ཡ་རེ་ང༌།ཁས་བླང་དྲན་ཚེ་སྙིང་རེ་འདར།རང་གཞན་ཀུན་གོ་ན་ཁ་ད་ཡིན།ཁྱོད་དཔོན་པོ་རྣམས་ལ་ཡིད་རེ་ཆད།དཔོན་པོ་ལ་ཡིད་རེ་མི་ཆད་རྒྱུའི།ཡེ་སྲིད་རྒྱལ་པོའི་བསྐོས་པ་ཡི།ཁྲིམས་གཉིས་གསེར་གྱི་གཉའ་ཤིང་འདི།སླང་འཇོག་འགལ་མེད་མི་བྱེད་པར།དབང་ཆེན་དེ་ལ་བརྟེན་བརྟེན་ལ།ཕྱོགས་རིས་དེ་ལ་སོང་སོང་ནས།རྒྱུ་ནོར་དེ་ལ་ཉག་ཉག་ནས།སྡིག་ལས་དེ་ལ་འབག་འབག་ནས།ཉམས་ཆུང་དེ་ལ་མནར་མནར་ནས།ཐར་དུ་རེ་བ་ག་ལ་མཆིས།ཞུ་ཕོད་དེ་འདྲ་ད་མི་བྱེད།ཁྱོད་གྲོང་མི་ཀུན་ལ་ད་ཡིད་ཆད།ཕོ་རྣམས་སྡིག་ལས་ཅི་ཐུབ་བྱེད།མོ་རྣམས་བསླུ་བྲིད་ཅི་ཐུབ་བྱེད།སྡིག་ཕྲུག་མང་པོའི་སྡིག་སྣོན་དང༌།བསད་བཅད་མང་པོའི་ལེ་ལན་བསད།དེ་ཚེ་རྒྱུ་ཟས་མང་པོ་དེ།མགོ་དཀར་ང་ཡིས་ཟོས་ནས་ཡོད།རྒྱུ་ནོར་གྱི་ལན་ཆགས་ཅི་བྱེད་བསམ།ཡིད་འབྲལ་མེད་མན་རེ་བླ་མ་མཁྱེན།ངས་རྒྱུ་ནོར་བཏང་ས་ནོར་བ་མེད།སྡིག་ཅན་ངས་འདྲེན་ཟེར་བ་ཡི།ཁ་ཆད་ལག་འཐེན་ངས་མ་མྱོང༌།ང་དང་འདྲ་བའི་མགོ་སྐོར་མཁན།གལ་ཏེ་ཡོད་ན་འགྱོད་པར་མཛོད།ཧ་ཧ།ཁྱོད་སྙིང་འདྲ་རྣམས་ལ་སྙིང་གཏམ་ཞུ།སྙིང་གཏམ་དགོངས་པས་མ་ཁྲེལ་ཅིགང་སྐམ་རིགས་ཀྱི་ཐོས་ཆུང་ཙ་ཝེར་བདགནད་ཀྱི་གདུང་བ་མང་པོ་ཡོད།ལུས་དབང་པོ་འདི་ཆད་ལྷག་མེད་མོད་ཀྱང༌།རྒས་གུད་གཉིས་ཀྱི་ནད་ཀྱིས་གདུང༌།སེམས་རྣམ་དཀར་འདི་གཡོ་རྒྱུ་མེད་མོད་ཀྱང༌།ཁ་མང་སེམས་ཆུང་ནད་ཀྱིས་གདུང༌།བསམ་བཟང་འདི་ཕྱི་ནང་མེད་མོད་ཀྱང༌།མི་ཁ་མ་ཆོད་ནད་ཀྱིས་གདུང༌།འདུལ་ཁྲིམས་འདི་འགལ་བ་མེད་མོད་ཀྱང༌།ཤ་ཆང་མ་སྤང་ནད་ཀྱིས་གདུང༌།གསང་སྔགས་འདི་རྟགས་ལྡན་སྒྲུབས་མོད་ཀྱང༌།སྡིག་ལ་སྐྲག་པའི་ནད་ཀྱིས་གདུང༌།རྟོགས་པ་རང་ས་ཟིན་མོད་ཀྱང༌།ཙོག་ཙོག་མ་བསྡད་ནད་ཀྱིས་གདུང༌།ཡོན་ཏན་འདི་ཁུང་ཐུབ་ཡིན་མོད་ཀྱང༌།བཀུར་བཀྱག་མེད་པའི་ནད་ཀྱིས་གདུང༌།རང་ཤེས་འདི་ཐ་མ་ཞིག་ཡིན་མོད་ཀྱང༌།མི་ངོ་མ་ཆོག་ནད་ཀྱིས་གདུང༌།ཐམས་ཅད་ང་ལ་ཚངས་གྱུར་ཀྱང༌།རྗེས་འཇུག་མེད་པའི་ནད་ཀྱིས་གདུང༌།གདུང་བ་དེ་ལ་ཡིད་ཆད་མེད།སྨྱོ་གཏམ་དེ་འདྲ་ད་མི་བྱེད།ངས་གསོལ་བ་བླ་མ་དེ་ལ་འདེབས།སྙན་སྒྲུབ་ཡི་དམ་དེ་ལ་བྱ།ཉམས་ལེན་རང་སེམས་དེ་ལ་བྱ།ངོ་སྲུང་སྡིག་ལས་དེ་ལ་བྱ།དོན་དག་ཕྱི་མ་དེ་ལ་འབད།རང་ལ་ཅི་དགོས་རང་གིས་ཤེས།ཅི་དགོས་རང་གིས་མ་ཤེས་ཤིང༌།གཏམ་དང་མི་ཁ་རྣ་སྙན་དང༌།འཇིག་རྟེན་གྲགས་པས་ཚེ་ཟད་ན།བུ་དེ་ལ་མདོ་མེད་ཡིན་འདུག་བསམ།དལ་འབྱོར་ཐོབ་ཀྱང་དབང་མེད་འདྲ།དེ་རྣམས་ཐམས་ཅད་ང་ཡི་སྐྱོན།ང་ཡི་སྐྱོན་དང་འདྲ་བ་ཡི།གང་ཟག་ཡོད་ན་བསམ་ཞིག་མཛོད།ཧ་ཧ།།རྗེ་བླ་མ་གཡུང་དྲུང་ཚུལ་ཁྲིམས་དེ།སྙིང་རྩེ་ཏའི་དཀྱིལ་དུ་བཞུགས་པ་ལ།ཞུ་ས་བླ་མ་ཁྱོད་ལ་ཞུ།ངས་དང་པོ་ཉམས་སུ་ལེན་པའི་དུས༌།ལུས་གནད་བསྲང་ནས་རང་སེམས་དེ།ལུས་སྦྲིད་ཅིང་འདར་བའི་ཐ་ལེ་བ།སེམས་ཀྱང་དེ་ཡི་ནང་དུ་འཐམ།ཅི་ཚོར་འདི་ཚོར་མེད་པ་ཡི།དབང་མེད་ངལ་དུབ་བཏང་བ་འདྲ།དེ་བཞིན་གྱི་ཞི་གནས་ཨེ་ཡིན་བསམ།དེ་ལ་ཡུན་རིང་སྦྱོང་བའི་ཚེ།ལུས་སེམས་གཉིས་ཀ་འདྲེས་པ་འདྲ།ལུས་ཀྱང་བདེ་དང་ལྷན་ནེ་བ།སེམས་ཀྱང་བན་ནེ་བུན་ནེ་བ།རི་བོ་ན་བུན་གྱིས་གཏུམ་པ་འདྲ།དེ་ཁོར་ཡུག་གི་ཞི་གནས་ཨེ་ཡིན་བསམ།དེ་ལ་ཡང་ཡང་བསྡད་པའི་ཚེ།སེམས་ཅི་དྲན་འདི་དྲན་མེད་པ་ཡི།ཡུན་ཅི་ལྟར་སོང་སྡོད་པ་ཡི།ཡུར་ཆུ་ཆད་པའི་རང་ཐག་འདྲ།དེ་མཐར་ཐུག་གི་ཞི་གནས་ཨེ་ཡིན་བསམ།བླ་བའི་ངོ་སྤྲོད་གོ་བ་བསྐྱེད།ཡང་ནས་ཡང་དུ་རྩ་བཅད་དུས།རང་སེམས་གསེར་མིག་གི་ཉ་མོ་དེ།ཀུན་གཞི་མཚོ་ལ་ཀྱུར་ཀྱུར་འགྱུ།བཀག་པའི་མི་ཁོག་ཀུན་ཏུ་རྒྱུགབཟུང་བས་མི་ཟིན་ཆུ་ཟླ་འདྲ།བཞག་སར་མི་འདུག་རླུང་པོ་འདྲ།བཏང་སར་མི་འགྲོ་རང་གྲིབ་འདྲ།རྒྱང་ནས་སྲུང་ན་དལ་ལེ་བ།དྲུང་དུ་འདུག་ན་བྲེལ་ལེ་བ།ཡང་ཡང་བསྟས་ན་སལེ་བ།དེ་ལྷག་མཐོང་ངོ་འཕྲོད་ཨེ་ཡིན་བསམ།དེ་ལ་ཡང་ཡང་སྐྱོང་བའི་ཚེ།དྲན་པ་རི་གཟར་གྱི་ཆུ་འབབ་འདི།ཆུ་བོ་ཀླུང་དུ་དལ་བ་འདྲ།དགའ་བདེའི་སྣང་བ་སྔར་མེད་ཤར།གནས་པའི་གཞི་དེ་འགྱུ་བས་ཟིན།འགྱུ་བའི་སེམས་དེ་རིག་པར་ཤར།རིག་པ་གཉིས་མེད་ཐིག་ལཻ་གཅིགདེ་མཉམ་བཞག་སྒོམ་པའི་འབྲས་བུར་བཟུང༌།གསལ་ཞིང་དངས་བའི་ཀུན་གཞི་ལ།ཕྲ་ཞིང་ཞིབ་པའི་འགྱུ་བ་ཟིན།སྒོམ་དུས་གསལ་ཞིང་སྐབས་རེར་སྒྲིབ།ཐུན་སྒོམ་དང་པོ་ཨེ་ཡིན་བསམ།རྒྱ་མཚོ་ལྟ་བུའི་ཀུན་གཞི་ལ།ཞིང་རློབ་པའི་འགྱུ་བ་དེ།སྔར་བས་ཅུང་ཟད་དལ་དུ་སོང༌།སྒོམ་པའི་དུས་སུ་ནམ་ཡང་གསལ།དེ་ཐུན་སྒོམ་འབྲིང་པོ་ཨེ་ཡིན་བསམ།བདེ་སྡུག་གི་རྟོག་པ་ཅི་ཤར་ཡང༌།དེ་ཡི་ངོ་བོར་ཀུན་གཞིར་གྲོལ།སྣང་བ་ཐམས་ཅད་སྒྱུ་མར་རིགས།ཆགས་ཞན་གྱི་མདུད་པ་གྲོལ་ཉམས་ཤར།མ་སྒོམ་ན་ཡང་དུར་དུར་འོང༌།དེ་ཐུན་སྒོམ་ཆེན་པོ་ཨེ་ཡིན་བསམ།ཐུན་སྒོམ་རབ་འབྲིང་ཐ་གསུམ་དེ།སེམས་རྩེ་གཅིག་ཡེངས་མེད་སྐྱོང་དགོས་པ།རྩེ་གཅིག་ཟེར་བ་ཨེ་ཡིན་བསམ།དེ་དང་ཡུན་རིང་འགྲོགས་ཙམ་ན།འཁྲུངས་བའི་འཁྲུལ་པའི་ནང་ནས་སྒོམ་པ་ཤར།རྒྱུག་མཆོང་འགྲོ་འདུག་ཟ་ཉལ་དང༌།གཏམ་གླིང་བཟས་བརྗོད་ཚིག་རྩུབ་དང༌།མནོ་བསམ་དུག་ལྔ་གང་ཤར་ལ།རྩོལ་བས་བསེ་དུས་འདྲེས་པ་དེ།ངང་སྒོམ་དང་པོ་ཨེ་ཡིན་བསམ།གྲོགས་སུ་ཤར་ཞིང་ལྷག་གི་ཟིན།གཉུག་མའི་ངང་ལ་འདུ་བྲལ་གནས།རྩུབ་མོའི་རྨི་ལམ་རང་ངོ་ཟིན།ངང་སྒོམ་ཆེན་པོ་ཨེ་ཡིན་བསམ།ཡང་ནས་ཡང་དུ་སྐྱོང་བའི་ཚེ།ཀུན་གཞི་བར་སྣང་ལྟ་བུ་ལ།འགྱུ་བ་གཞའ་སྤྲིན་དངས་བ་འདྲ།རི་རྒྱལ་རྩེ་མོའི་ལྟད་མོ་འདྲ།རིག་པ་རང་གྲོལ་ཕྱོགས་རིས་མེད།དེ་ལ་སྤྲོས་བྲལ་ཨེ་ཡིན་བསམ།དེ་ཡུན་རིང་གོམས་ཤིང་འདྲིས་པའི་ཚེ།ཉིན་སྣང་སྣ་ཚོགས་ལམ་དུ་ཁྱེར།མཚན་སྣང་སུམ་ཆ་ཙམ་ལ་འདྲེས།ངོ་བོ་རང་གི་རང་འཚོ་བྱེད།བདེ་སྟོང་གསལ་བའི་ཉམས་ཐམས་ཅད།སྔར་ལྟར་མ་ཡིན་ཁྱད་པར་ཆེ།བསྟས་པས་མཐོང་ལ་དགོས་དུས་སླེབས།བཏར་སར་འགྲོ་ལ་བཞག་སར་འདུགརིག་པ་རང་དབང་རང་ལ་འཆར།སངས་རྒྱས་ཀྱི་དགོངས་པ་སྐྱེས་འདུག་བསམ།དེ་ཀློང་སྒོམ་ཆུང་ངུ་ཨེ་ཡིན་བསམ།དེ་ལ་སོ་བས་བྱ་ར་སྒྲིམ།ཡང་ནས་ཡང་དུ་ག་དར་བྱས།མ་ཡེངས་རིག་པ་རྩིས་ཀྱིས་བཟུང༌།སྐབས་རེ་འབོལ་ལེ་ཤིག་གེ་ལྷོད།དེ་དུས་བསམ་དྲན་སྣ་ཚོགས་འདི།སེམས་ཉིད་རྒྱ་མཚོའི་ཀློང་དུ་ཐིམ།ཆུ་བྲན་དང་རྒྱ་མཚོ་རོ་གཅིག་ལྟར།ཕྱི་ཡི་འཇིག་རྟེན་སྣང་བ་ཀུན།རང་སེམས་འཁྲུལ་པའི་རང་སྣང་དང༌།ནང་གི་སངས་རྒྱས་སྐུ་གསུམ་ཡང༌།རང་སེམས་རྟོགས་པའི་ངོ་བོ་འདྲ།ཡིན་པར་ཤེས་ཏེ་རྒྱུད་ལུང་ལ།དྲང་དོན་གྱིས་བཤད་བྱ་ཐམས་ཅད་དུ།རིགས་དྲུག་རང་གནས་སོ་སོ་ལ།དེ་ལ་སྦྱོང་ཚད་སོ་སོར་སྣང༌།རྒྱུ་འབྲས་ཀྱི་སྤང་བླང་འདི་གཅེས་པར་འདུགངེས་དོན་གྱི་ངོ་སྤྲོད་ཐམས་ཅད་དུ།རིས་དྲུག་བར་དོའི་སྡུག་བསྔལ་ཀུན།རང་སེམས་འཁྲུལ་པའི་སྣང་བར་འདུགརང་སེམས་ཀ་དག་ཀུན་ཏུ་བཟང༌།སངས་རྒྱས་རང་ཉིད་དམར་ཐག་བཅད།ངང་དང་རང་བཞིན་བདག་ཉིད་གསུམ།ཀ་དག་ལྷུན་གྲུབ་གཉུག་མ་ཡི།གནས་ལུགས་དེ་ཡིན་གཞན་མ་མེད།དྲང་ངེས་ཀྱི་དགོངས་པ་ཐམས་ཅད་ལ།བོན་སྐུ་གསུང་ན་གཟུགས་སྐུ་རྫུན།གཟུགས་སྐུས་གསུངས་ན་བོན་སྐུ་རྫུན།བྱིས་པའི་ཡུང་ནང་འདམ་ཁ་ལྟར།ཐོས་ཆུང་མགོ་སྐོར་གཏན་དུ་སྤང༌།དང་པོ་རྒྱུ་འབྲས་སྤང་བླང་མཛོད།དེ་ནས་ཐོས་བསམ་ཡོན་ཏན་སྦྱངས།དེ་ནས་བསྙན་སྒྲུབ་ཀྱི་རྟགས་ཚད་ཐོན།བཞག་པར་རང་སེམས་ཀྱིས་འཚོ་སྐྱོང་མཛོད།ལས་དེ་ལ་མཐར་ཕྱིན་བྱུང་ཙམ་ནས།བསླུ་བ་མེད་དོ་ཕྱི་རབས་རྣམས།ང་ཐོས་ཆུང་དྲུང་མུ་ཙ་ཝེར་གྱིས།འདི་འདྲ་ཡིག་རིས་བྲིས་པ་འདི།རྒྱུད་ལུང་མང་པོའི་དཔེ་མཐུན་མིན།གཞན་གྱི་ཁ་ཟེར་བསྒྲུག་པ་མིན།རང་གི་དཀའ་ལས་བྱས་ཚུལ་ཡིན།རང་སེམས་འདི་ལ་ཤར་ཚུལ་ཡིན།བདེན་ནམ་དགོངས་ན་གཟིགས་རྟོགས་མཛོད།མི་བདེན་དགོངས་ན་རས་སུ་བོར།ཡང་ནས་ཡང་དུ་ཉམས་ལོངས་དང༌།རང་སེམས་དེ་དང་མཐུན་པ་ཡོད།ཡུན་རིང་རྒྱུན་སྐྱོང་བྱེད་མི་ཡི།རྟོགས་པ་དེ་དང་མཚུངས་པ་ཡོད།ཐོས་ཆུང་རང་གི་བསམ་པ་ལ།དུས་ད་རེས་འཁོར་ནས་འཁོར་ཅིག་རེད།དུས་ད་རེས་ཐར་ན་ཐར་ཅིག་རེད།དུས་ད་རེས་ཕམ་ན་ཕམ་ཅིག་རཻད།དུས་ད་རེས་རྒྱལ་ན་རྒྱལ་ཅིག་རེད།དུས་ད་རཻས་འབྲས་བུ་མ་འགྲུབ་ན།དལ་འབྱོར་ཚངས་པའི་སྐལ་ལྡན་ཞིག་ཡང་ཡང་འཐོབ་ཏུ་རེ་བ་དེ།བྱིས་སྦས་འཇའ་ཚོན་དད་པ་འདྲ།རང་ཉིད་མ་གཏོགས་སངས་རྒྱས་ཞིགགཞན་ནས་མི་འདུག་སྙམས་པར་གདའ།བསམ་པ་དེ་ལ་ཁ་གཏིང་མེད།ཁ་གཏིང་མེད་པའི་དྲང་གཏམ་ཡིན།དྲང་གཏམ་དེ་ལ་བཀའ་མ་བཀྱོན།དེ་ཡན་ཆོད་ཀྱི་ཉམས་སྣང་ལ་ཡོད་ཚུལ་དེ།ལན་རེ་བག་རེ་གསར་སྙམས་འདུགལན་རེ་སྐབས་རེ་འགྲིབ་སྙམས་འདུགཉམས་ལེན་གཏན་འཁེར་མ་བྱུང་བར།ཁ་ནས་ཐོན་ཐོན་ངས་མ་བྲིས།སྐྲག་པ་གསུམ་ལ་དོགས་ནས་བཞགདབྱིངས་ན་བཞུགས་པའི་གོང་མ་དང༌།དུག་ཧྲུལ་གྱོན་པའི་སྒོམ་ཆེན་དང༌།ཕྱོགས་མེད་འགྲིམས་པའི་རྣལ་འབྱོར་གསུམ།དགོངས་པའི་དབྱིངས་སུ་མ་ཁྲེལ་ཞུ།མཛེས་སྡུག་ཅན་གྱི་ཟོབ་རྫུ་དང༌།མི་ཆོས་ཅན་གྱི་དགེ་བཤེས་དང༌།གཡོ་སྐོར་ཅན་གྱི་དཀོར་ཟན་གསུམ།མགོ་དཀར་ང་ལ་གསོལ་བ་ཐོབ།རང་སེམས་དེ་ལ་བསམ་ཞིག་ཐོས།རྒྱུ་འབྲས་དེ་ལ་ཡིད་ཆེས་མཛོད།ཧ་ཧ།།ཞེས་གསུངས་སོ།